KOMISIJOS SPRENDIMAS
2005 m. gegužės 18 d.
penktą kartą iš dalies keičiantis Sprendimą 2004/122/EB dėl tam tikrų apsaugos priemonių, susijusių su paukščių gripu Šiaurės Korėjoje
(pranešta dokumentu Nr. C(2005) 1451)
(Tekstas svarbus EEE)
(2005/390/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies keičiančią Direktyvas 89/662/EEB, 90/425/EEB ir 90/675/EEB (1), ypač į jos 18 straipsnio 7 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (2), ypač į jos 22 straipsnio 6 dalį,
kadangi:
(1)
2000 m. spalio 16 d. Komisijos sprendimu 2000/666/EB nustatančiu gyvūnų sveikatos reikalavimus ir veterinarinį sertifikavimą importuojamiems paukščiams, išskyrus naminius, bei karantino sąlygas (3) numatoma, kad valstybės narės leidžia importuoti paukščius iš šalių, išvardytų kaip Tarptautinio epizootijų biuro (TEB) narės, ir tiems paukščiams turi būti taikomas karantinas bei atliekami tyrimai jų įvežimo į Bendriją metu.
(2)
Korėjos Demokratinė Liaudies Respublika (Šiaurės Korėja) patvirtino paukščių gripo protrūkį savo teritorijoje. Šiaurės Korėja yra TEB narė ir atitinkamai valstybės narės turi leisti importuoti tokius paukščius iš tos valstybės remiantis Sprendimu 2000/666/EB. Atsižvelgiant į galimas rimtas pasekmes dėl specifinio paukščių gripo viruso štamo, nustatyto kitose Azijos šalyse, reikėtų taikyti prevencinę priemonę - sustabdyti paukščių importą iš Šiaurės Korėjos.
(3)
Remiantis 2002 m. spalio 3 d. Europos Parlamento ir Tarybos reglamentu (EB) Nr. 1774/2002 nustatančiu sveikatos taisykles gyvūninės kilmės šalutiniams produktams, neskirtiems vartoti žmonėms (4), yra leidžiama importuoti neapdorotas plunksnas ir jų dalis, kurių kilmės šalis yra Šiaurės Korėja. Atsižvelgiant į dabartinę su liga susijusią padėtį Šiaurės Korėjoje, jų importas turėtų būti sustabdytas.
(4)
2004 m. vasario 6 d. Komisijos sprendimas 2004/122/EB dėl tam tikrų apsaugos priemonių, susijusių su paukščių gripu keliose Azijos valstybėse (5), buvo priimtas kaip atsakas į paukščių gripo protrūkius keliose Azijos šalyse. Tos direktyvos 4 straipsnyje yra numatyta, kad valstybės narės sustabdo neapdorotų plunksnų ir jų dalių bei gyvų paukščių, išskyrus naminius, kaip apibrėžta Sprendime 2000/666/EB, importą iš tam tikrų trečiųjų šalių. Siekiant gyvūnų ir visuomenės sveikatos reikėtų Šiaurės Korėją įrašyti prie trečiųjų šalių, nurodytų Sprendimo 2004/122/EB 4 straipsnyje.
(5)
Sprendimą 2004/122/EB reikėtų atitinkamai iš dalies pakeisti.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2004/122/EB 4 staipsnio 1 dalis keičiama šiuo tekstu:
„1. Valstybės narės sustabdo šių produktų importą iš Kambodžos, Kinijos, įskaitant Honkongą, Indonezijos, Laoso, Malaizijos, Šiaurės Korėjos, Pakistano, Tailando ir Vietnamo:
-
neapdorotų plunksnų ir jų dalių, ir
-
„gyvų paukščių, išskyrus naminius“, kaip apibrėžta Sprendime 2000/666/EB, įskaitant paukščius, vykstančius kartu su šeimininku (kambarinius paukščius).“.
2 straipsnis
Valstybės narės iš dalies pakeičia importui taikomas priemones, kad pastarosios atitiktų šio sprendimo reikalavimus ir apie patvirtintas priemones nedelsdamos atitinkamai paskelbia. Apie tai jos nedelsdamos praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2005 m. gegužės 18 d.